Senati miraton kandidaturën e Janet Yellen
Janet Yellen do të jetë gruaja e parë në krye të Rezervës Federale, e cila u krijua 100-vjet më parë. Ajo zëvendëson zotin Ben Bernanke, të cilit në fund të janarit i skadon mandati tetë-vjeçar.
Senati amerikan e ka konfirmuar zonjën Janet Yellen në postin e kryetares se re të Rezervës Federale, duke e bërë atë një nga figurat më të fuqishme në qarqet ekonomike botërore. Konfirmimi i saj në Senat u bë me 56 vota pro dhe 26 kundër. Një shumicë e thjeshtë prej 51 votash, ishte e nevojshme për të konfirmuar emërimin e saj nga Presidenti Barak Obama. Presidenti Barack Obama tha se populli amerikan do të ketë një kampione të fortë e cila e kupton se synimi i politikave financiare është përmirësimi i jetës dhe familjeve të tyre. Janet Yellen do të jetë gruaja e parë në krye të Rezervës Federale, e cila u krijua 100-vjet më parë. Ajo zëvendëson zotin Ben Bernanke, të cilit në fund të janarit i skadon mandati tetë-vjeçar. Kreu i Rezervës Federale shpesh ka ndikuar në vendimet ekonomike botërore. Ekonomistët parashikojnë se 67-vjeçarja Yellen, aktualisht nënkryatare e Rezervës Federale, do të vazhdojë shumicën e politikave të zotit Bernanke. Ata të dy kanë bërë thirrje për një përfundim gradual të mbështetjes së drejtpërdrejtë të ekonomisë amerikane nga banka qendrore dhe vazhdimin e normave të ulëta të interesit. Ngjitja e Janet Yellen nga nënkryetare në kryetare të Rezervës Federale është historike, por mbështetësit e saj në Senat nuk nënvizuan gjininë e saj përpara votimit të djeshëm. Përkundrazi , ata theksuan kualifikimet e saj dhe mënyrën e të menduarit që ajo do të sjellë në punë. Senatori demokrat Sherrod Brown tha se zonja Yellen do të punojë për të mbrojtur amerikanët e zakonshëm nga problemet e një sistemi financiar të lirë dhe të pakontrolluar. Janet Yellen merr kryesimin ndërkohë që Banka Qendrore ka filluar të tërhiqet nga një program shumë vjeçar i stimulimit të ekonomisë pas recesionit të vitit 2008. Në seancën e konfirmimit të saj vitin e kaluar, zojna Yellen mbrojti programin duke thënë se ai është i nevojshëm dhe i dobishëm. Kritikët e saj në Senat thonë se ajo është mbështetëse e politikave të stimulimit të cilat mund të rrisin inflacionin dhe dëmtojnë fuqinë blerëse të amerikanëve. Senatori republikan Chuck Grassley para se të votonte kundër kandidaturës së zonjës Yellen tha: James Glassman, ekonomist në gjigandin bankar JPMorgan Chase, thotë se Yellen do të sjellë një vazhdimësi në Rezervën Federale. Ekonomisti Glassman parashikon se Yellen do të vazhdojë përpjekjet e zotit Ben Bernanke për ta bërë Rezervën Federale më transparente dhe më të hapur për publikun amerikan.